isiZulu verpligtend vir KZN-studente | Maroela Media
isiZulu verpligtend vir KZN-studente
isiZulu gaan van volgende jaar af 'n verpligtende vak wees vir alle eerstejaarstudente aan die Universiteit van KwaZulu-Natal.
Dié nuwe beleid gaan van toepassing wees op alle voorgraadse studente, ongeag van hul studierigting, het The Mercury Donderdag berig. Dit sal ook die eerste keer wees dat so 'n beleid in die Suid-Afrikaanse hoëronderwys-sektor toegepas word.
"By 'n universiteit waar meer as 60% van sy studente Zulu-sprekend is, het die instituut 'n verpligting om seker te maak dat taalkundige keuses effektiewe leeroplossings bied," het prof. Renuka Vithal, die universiteit se vise-kansellier, aan die koerant gesê.
"In 'n land wat steeds verdeel word op grond van taalkundige identiteite, moet tale dien om gemeenskappe bymekaar te bring en sosiale samehorigheid te bevorder," het Vithal bygevoeg.
Personeel en studente sal glo 'n eksamen ná die eensemesterkursus moet aflê, waarna hulle genoeg Zulu sal leer om mondelings in die taal te kan verkeer.